Qui és Núria Gago Roca?
Núria Gago Roca   (Barcelona, 10 de març de 1980) és una actriu i escriptora catalana en castellà.
Ben aviat va tenir clar que la seva vocació era ser actriu. Encara que va començar participant en treballs d'una companyia amateur de Montcada i Reixac, pot dir-se que el seu debut professional es va produir a la pantalla petita, a la telenovel·la de la televisió catalana "El cor de la ciutat", una producció amb una gran audiència que li va donar de seguida molta popularitat. Hi representava la Ruth, una jove sense gaires escrúpols, paper que va fer des de l'any 2000 al 2003. L'any 2004 es va incorporar a la sèrie "Mis adorables vecinos", en el paper de Laura, i l'any 2005 va protagonitzar el paper de Lola a la sèrie "Más que hermanos".
L'any 2007 la contracten per interpretar el paper de Glòria a la sèrie "Hospital Central", paper que va continuar encarnant a "MIR", seqüela de l'anterior. El mateix any 2007, i fins a l'any 2010, s'incorpora a la sèrie "Herederos", que li dona molta popularitat. Ha treballat també a les minisèries, "Serrallonga", i "Ull per ull".
L'actriu ha fet també diversos treballs a la pantalla gran. Encara que ja havia participat en un curtmetratge de Roberto Castón l'any 2001, "En el nombre de Dios", el seu debut en aquest mitjà el podríem situar en l'any 2003, quan va treballar en el llargmetratge "Noviembre" d'Achero Mañas, al que va seguir un paper a la pel·lícula "Héctor" de Gracia Querejeta.
Altres títols de la seva filmografia són "Ciudad en celo", "Faltas leves", "Una mujer invisible", "Primos" o "No tengas miedo", entre altres treballs.
Ha rebut una nominació als Premis Goya per la pel·lícula Héctor, de Gracia Querejeta.
En la seva vessant d'escriptora, va publicar el 2015 Cuando volvamos a casa. El 2018 va obtenir el Premi Azorín de novel·la en castellà amb Quiéreme siempre.

Una actriu i escriptora catalana en castellà.